משרד החקלאות וביטחון המזון

**משרד החקלאות וביטחון המזון** הוא משרד בממשלת ישראל האמון על פיתוח החקלאות המקומית והבטחת קיומה ושגשוגה, וכן אחראי על רצף אספקת המזון לאוכלוסייה המגיע מתוצרת חקלאית. כמו כן, אחראי על הבטחת ביטחון המזון הלאומי והבטחת מזון איכותי, בריא ובטוח לציבור, פיקוח הדוק על כל השלבים מהגידול בשדה ועד לשיווקה, פיקוח על מחירי מוצרי חלב וביצים, מחקר כלכלי בענפי החקלאות, רגולציה והפחתת יוקר המחיה, עידוד פיתוח חקלאות בת-קיימא, ניהול הנגר, הגנה על עצים וסביבה ירוקה, שמירה על בריאות בעלי החיים והגנה על רווחתם (חיות משק ומחמד), שמירה על בריאות הצומח והגנה מפני מזיקים ומחלות ותכנון ופיתוח ההתיישבות הכפרית-חקלאית במדינת ישראל.

ביום 30.6.24 במסגרת החלטת ממשלה מס׳ 1937, החליטה הממשלה בדבר שינוי שם משרד החקלאות ופיתוח הכפר ל"משרד החקלאות וביטחון המזון". וזאת על רקע צמצום סמכויות המשרד בתחום פיתוח הכפר והצורך הלאומי בתכנון ביטחון המזון, בהתאם למיקוד עיסוקו ומיצובו של המשרד כעוסק בביטחון המזון הלאומי מכוח פיקוחו על תוצרת חקלאית טרייה (מזון גולמי).

במהלך חודש אוגוסט 2024 נקבע סמליל חדש והוטמע בקרב כלל יחידות המשרד באשר הן, הממקד את עיסוקו של המשרד בחקלאות המקומית ובתוך כך בהבטחת ביטחון המזון הלאומי. סמל המדינה, המנורה שנכלל גם בסמליל היוצא, נשמר כסימן ההיכר של המשרד, אשר משקף ממלכתיות וקידמה, לצד שילוב בין ענפי החקלאות המרכיבים את ביטחון המזון הלאומי ומסמלים את החשיבות הרבה של כל אחד מהם (חקלאות ימית, צמחית, מדברית וענפי החי).

### מלחמת "חרבות ברזל"
עם פרוץ מלחמת "חרבות ברזל", המשרד מיקד את עיסוקו בכל הקשור לביטחון המזון הגולמי של מדינת ישראל ואת פעילות חדר המצב שנפתח עם פרוץ המלחמה למעקב אחר הנושא.

המשרד פעל להגדלת מכסת העובדים הזרים לחקלאות ב-20,000 היתרים נוספים לענף ל-70 אלף עובדים זרים.

## חזון המשרד
"החקלאות בישראל תספק מזון מקומי, טרי, בריא ואיכותי, בהתאם לצורכי האוכלוסייה והמשק, תוך הבטחת ביטחון המזון הלאומי; תהא מובילה עולמית, יעילה וחדשנית, על בסיס ערכי ההתיישבות, מותאמת אקלים ובת קיימא".

## מטרות ויעדי המשרד
ממוזער|שמאל|150px|סמליל המשרד הקודם
ממוזער|שמאל|150px|וריאציה נוספת של הסמליל הקודם
מטרות ויעדי משרד החקלאות וביטחון המזון הם:

### הגדלת היקפי הייצור של תוצרת חקלאית טרייה
* הגדלת היקפי הייצור של תוצרת חקלאית מן הצומח לצריכה מקומית.
* הרחבת היצע של תוצרת חקלאית טרייה מן החי.
* הגדלת זמינות גורמי הייצור והוזלתם: מים, קרקע ועובדים.
* פיתוח ויצירה של ידע להגדלת כושר הייצור החקלאי והפריון.
* הרחבת הנגישות והטמעה של תוצרי מחקר יישומי כמשאב לעוסקים בחקלאות.
* עידוד ותמרוץ חדשנות מעשית וניהולית, וקידום התייעלות באמצעות מיכון וממשקים מתקדמים.

### הבטחת ביטחון המזון הלאומי
* גיבוש תוכנית יישום אופרטיבית להבטחת יכולת ייצור המזון המקומי והאספקה הסדירה של מזון בריא ובר-השגה לשנת 2050.
* פיזור גאוגרפי של מגוון גידולים באזורי הארץ השונים.
* ניהול ושיפור המידע והמעקב של מלאי החירום ושיפור המערכים הלוגיסטיים.
* הגדלה וגיוון העוסקים בחקלאות והעלאת אטרקטיביות העיסוק בענף.

### קידום מנועי צמיחה והאצת הפעילות החקלאית
* הגדלת הכנסות עצמיות ממסחור הידע המחקרי כמנוף להרחבת היכולות המחקריות.
* שילוב טכנולוגיות לייצור אנרגיה סולארית ביצור חקלאי באופן מיטבי.
* תכנון ופיתוח החקלאות, ההתיישבות והכפר.
* שיקום, חיזוק וצמיחת החקלאות בחבל התקומה וביישובי הצפון.
* פיתוח תשתיות מים לחקלאות.

### שמירה על בריאות הציבור, הצומח, החי והסביבה
* הגנה על בריאות בעלי החיים ושיפור רווחתם.
* הגנה על הצומח בישראל מפני מזיקים ומחלות.
* קידום חקלאות מקומית מקיימת ומותאמת שינויי אקלים.
*שיפור משאב הקרקע תוך קידום סביבה מחדשת.
* מזעור נזקי שיטפונות ושימור מערכת נחלית מתקדמת.
* הגנה על היער והאילנות ושמירה על משאב העצים במרחב המבונה.
*ניהול ממשק דיג תוך שמירה על משאב הדגה בים ובאגם.

### שיפור השירות, חיזוק והרחבת הקשר עם החקלאים והציבור
* הטמעת אמנת שירות ושיפור תהליכי השירות ביחידות המשרד.
* האצת תהליכי דיגיטציה והגברת שקיפות המידע לציבור.
* ניהול ממשק מתקדם ועדכני עם חקלאי ישראל.
* הפחתת הנטל הרגולטורי, חיזוק ושיפור האסדרה.
* ייעול תהליכי התמיכות המשרדית.

## יחידות המשרד
במשרד החקלאות וביטחון המזון 4 מחוזות ומעל לעשרים יחידות, ביניהן:

***מִנהל ביטחון המזון** – אמון על שמירה על ביטחון המזון הלאומי. תפקיד המנהל להבטיח את יכולת ייצור המזון המקומית ואספקת מזון סדירה של מזון בריא ובר השגה לטווח הבינוני והארוך, בכמות, איכות, מגוון ונגישות פיזית וכלכלית שיאפשרו אורח חיים בריא לכלל האוכלוסייה בישראל, תוך קידום חקלאות, תעשיות מזון מקומיות ומערכות מזון מקיימות ומותאמות אקלים באמצעות בניית תוכנית ביטחון המזון של מדינת ישראל עד לשנת 2050.
*השירותים הווטרינריים – זרוע רגולטורית האחראית על שלושה תחומים מרכזיים: בריאות הציבור (מוצרים מן החי), בריאות בעלי החיים ורווחת בעלי החיים. באחריות השירותים הווטרינרים - מניעת מחלות בעלי חיים ושליטה בהן (כולל מחלות זואונוטיות, המשותפות לאדם ולבעלי חיים), אספקת יבוא ויצוא בעלי חיים ותוצרתם, רישוי ובדיקת תרופות ותרכיבים, רישוי רופאים וטרינרים, פיקוח על רשויות מקומיות ועל משחטות, מניעת שאריות מסוכנות במזון מן החי ומניעת צער בעלי חיים וכלבת. פעולות היחידה נסמכות על פקודת מחלות בעלי חיים, פקודת הכלבת, חוק הרופאים הווטרינריים, חוק צער בעלי חיים, צו הפיקוח על מצרכים ושירותים והחוק לפיקוח על יצוא של בעלי חיים. היחידה מפעילה שש לשכות וטרינריות אזוריות.

*"**יחידת הפיצו"ח**" (פיקוח צומח וחי) – משימותיה העיקריות של היחידה הן הגנה על בריאות הציבור בכל הקשור לאכיפת כללי הבטיחות של מוצרי מזון מן החי והצומח, אכיפה למניעת הפצת מחלות בעלי חיים ונגעי צמחים, ואכיפה להגנה על רווחת בעלי חיים. ליחידה שלושה מרחבים צפון, מרכז ודרום.
***השירותים להגנת הצומח ולביקורת** (ppis) – זרוע רגולטורית לאכיפת חוקים ותקנות ולמתן שירותים מקצועיים בנושאי הגנת הצומח, ניטור ומניעת חדירתם והתפשטותם של נגעי צמחים, יבוא ויצוא של תוצרת חקלאית ורישוי חומרי הדברה. תפקיד היחידה הוא שמירה על בריאות הציבור, שמירה על בריאות הצומח, הפחתת השימוש בחומרי הדברה, קידום היצוא החקלאי ופתיחת שווקים חדשים, הבטחת איכות תוצרת טרייה לשוק מקומי וליצוא ואבחון נגעי צמחים באמצעות מניעת חדירה של נגעי צמחים והכחדתם, פיקוח על סטנדרטים של איכות ובטיחות ביבוא ועל יצוא תוצרת טרייה ומוצרי צמחים, פיקוח על ייצור חומר ריבוי, תוצרת אורגנית, שימוש בחומרי הדברה ומניעת השאריות שלהם ועוד. הפעילות נעשית מכוח חוק הגנת הצומח, חוק הפיקוח על יצוא הצמח ומוצריו, חוק הזרעים והחוק להסדרת התוצרת האורגנית. ליחידה ארבעה מרחבים.
***החטיבה למשאבי סביבה** – מונה את האגפים - שימור ניקוז וקרקע, אגף יער ואילנות ואגף הדיג.
****ניקוז ושימור קרקע** - תפקידו פיתוח ושימור כושר קרקעות ישראל והשטחים הפתוחים, שיקום אדמות שניזוקו והנחיית רשויות הניקוז בתפקידן בהתאם לחוק, סיוע לחקלאים ולמוסדות בפעולות שתכליתן: שימוש יעיל בקרקע, טיובה וניקוזה, תוך מניעת היסחפותה ושמירת איכותה ופוריותה; מחקר ופיתוח ידע, שיטות וכלים ליישום שימור הקרקע; הפצת הידע, תכנון והדרכה לאימוץ שימור הקרקע בקרב החקלאים ומעוניינים אחרים. האגף מופקד על תוכניות לניצול מי ביוב, שימור משאבי קרקע ומים והגנת שטחים חקלאיים משיטפונות.
****אגף הדיג** – היחידה פועלת מתוקף חוק פקודת הדיג משנת 1937 ונחלקת ל-3 מחלקות: חקלאות מים פנימיים, דיג ימי ופיקוח מעגנות. האגף קובע את מדיניות הדיג הישראלי.
**פקיד היערות – מתפקידיו פיקוח מטעם המדינה על טיפול וניהול היערות, אישור תוכניות העבודה ביערות ומפקחת על ביצוען, פיקוח הנחיה וניהול נושא הגנת האילנות בכל מדינת ישראל ביער ומחוץ ליער.
***הרשות לתכנון, פיתוח החקלאות, ההתיישבות והכפר** – אחראית על תכנון ופיתוח החקלאות ופיתוח התיישבות הכפר. בתחום החקלאות עוסקת הרשות לתכנון בתוכניות לפיתוח החקלאות ופועלת לקידום הקצאת גורמי יצור ומשאבים ליישובים חקלאיים, לאגודות חקלאיות ולחקלאים יחידים. בתחום פיתוח הכפר מופעלת "התוכנית לפיתוח הכפר" המעניקה מענקי סיוע לעידוד פיתוח המרחב הכפרי תוך שמירת ייחודו ואפיונו ומתן מענה לשינויים המתרחשים בהתיישבות הכפרית.
***המרכז לסחר חוץ ושיתוף פעולה בינלאומי** – היחידה מרכזת את פעילות משרד החקלאות וביטחון המזון בנושאי יצוא ויבוא תוצרת חקלאית טרייה ומעובדת, למעט הפיקוח על סטנדרטים של איכות ובטיחות, כמו גם את האחריות על כל קשרי החוץ של המשרד. יחידה זו אחראית על הסכמי הסחר הבילטרליים והמולטילטרליים של ישראל בתחום החקלאות בין היתר עם ארגון הסחר העולמי ה-WTO, עם ארגון לשיתוף פעולה כלכלי ה-OECD, ארגון המזון והחקלאות של האו"ם ה-FAO ומתאמת את מערך קשרי החוץ של המשרד. במישור הבילטרלי אחראית היחידה על שיפור הטבות הסחר בהסכמים קיימים, כגון עם האיחוד האירופי, ארצות הברית, קנדה, ומדינות נוספות, וכן עם ארגון מדינות אפט"א ומרקוסור. היחידה מובילה את מדיניות היבוא החקלאי בשיתוף עם רשות המיסים ועם משרד הכלכלה וקובעת את תנאי היבוא של התוצרת החקלאית הטרייה והמעובדת. בתוך כך, עוסקת היחידה במתן רישיונות יבוא ויצוא של תוצרת חקלאית. בין היתר ליחידה סמכות להענקת מכסות פטורות ממכס במסגרת הליכים תחרותיים. בנוסף, היחידה פועלת לקידום המכירות ומסייעת לענפי היצוא החקלאי בשווקים חדשים באמצעות תוכניות ייעודיות ליצוא תוצרת חקלאית טרייה. היחידה מעודדת התארגנויות ביצוא ושיפור התחרותיות של ענפי היצוא המובילים בשווקים קיימים וחדשים. כמו כן, היחידה פועלת לקיומם של כנסים ותערוכות בישראל, השתתפות פעילה וייצוג היכולות המקצועיות של החקלאות בישראל במסגרת כנסים ותערוכות בינלאומיים.

* **שירות ההדרכה והמקצוע** (שה"מ) – יחידת שירותי ההדרכה והמקצוע במשרד החקלאות וביטחון המזון פועלת כמרכז לפיתוח, צבירה והפצה של פתרונות יישומיים לחקלאים ולחקלאות המקומית, תוך ניהול והנגשת ידע במגוון ערוצים לחקלאים ולציבור הרחב. היחידה כוללת מומחי ומדריכים בפריסה ארצית ואזורית.

***המדענית הראשית** – אמונה על קידום המחקר החקלאי (מנהל המחקר החקלאי, אוניברסיטאות, מכללות, מרכזי מחקר ופיתוח אזוריים וכיוצא בזה) ועוסקת בקביעת יעדי המחקר, הפעלת מערכת קבלת ההחלטות על ביצוע המחקר, בקרה על הביצוע בכל שלביו, קידום והעמקת המחקר בנושאים בהם ישנם פערי ידע. יחידת המדענית הראשית מפעילה מספר אגפים:
**אגף אקדמיה בו מנוהלים תקציבי המחקר (קליטה ושיפוט המחקרים, בקרה אקדמית וכספית על ביצוע המחקרים ובקרה כלכלית של מחקרים לאחר סיומם).
**אגף פיתוח עסקי, יזמות וחדשנות – עוסק בעידוד חדשנות בתחום המשרד.
**אגף לזכויות מטפחים – מתן הגנה לזנים חדשים שטופחו.
***[[מינהל המחקר החקלאי|מִנהל המחקר החקלאי]]**, מכון וולקני – גוף המחקר החקלאי הגדול ביותר בארץ. תפקידיו העיקריים הם: תכנון וביצוע מחקר ופיתוח בנושאי חקלאות ובמדעי המזון, ארגון ויישום מחקר חקלאי בישראל.
***אגף בכיר השקעות הון ומימון** (מנהלת ההשקעות בחקלאות) – האגף פועל לתמיכות להבטחת ביטחון המזון הלאומי. בנוסף פועל ליישום הסכמים ענפיים באמצעות תמיכות ישירות ואחרות, יישום החלטות הממשלה והסכמים שונים, באמצעות המערך הקיים המתמחה במענקי השקעות.
***החטיבה למחקר, כלכלה ואסטרטגיה** – מייעצת אסטרטגית וכלכלית להנהלת משרד החקלאות וביטחון המזון לצורך גיבוש וקביעת המדיניות החקלאית.
***אגף בכיר לגורמי ייצור** - האגף עוסק בהמלצה להקצאה של גורמי היצור החקלאיים- מים ועובדים זרים. כמו כן, האגף עוסק בקביעת המדיניות להקצאת מכסות יצור בענפי החלב וההטלה, לרבות טיפול בזכאי חוק הגליל. בנוסף, מנהל האגף את רשות המרעה, אחראי על פיתוח מגזר המיעוטים, וכן אחראי על קידום הצבת כוורות וניהול שטחי רעיית הדבורים. באגף גורמי הייצור מקצים תמיכות לניצול מיטבי של שטחים פתוחים - מרעה בקר, וכן לעמותות מתנדבים וצעירים בחקלאות.
***יחידות במטה המשרד** - במטה המשרד פועלות יחידות נוספות העוסקות בתחומי המנהל והשירותים ובהן: לשכה משפטית, תקשורת, דוברות והסברה, ביקורת פנימית, טכנולוגיות דיגיטליות ומידע, יחידה לניהול ההון האנושי, אגף מנהל, אגף הכספים והחשבות, אגף ביטחון חירום וסייבר ואגף תקציבים.
***מחוזות המשרד** - משרד החקלאות מפעיל ארבעה מחוזות אשר בהם מתבצעות מגוון הפעילויות של המשרד.
****מחוז הצפון** - (איחודם של מחוז גליל-גולן ומחוז העמקים) - מחוז גליל גולן משתרע על השטח שבין גבול הלבנון בצפון, החרמון עד צפון ים המלח, מהירדן עד שפלת החוף וכן עד מפרץ חיפה. האזור חקלאי במהותו, ענפי החקלאות בהם עוסקים החקלאים מותאמים לאקלים המקומי תוך ניצול היתרונות היחסיים. תעשייה ותיירות שהתפתחו מתבססים על החקלאות ומשיקים לענפיה.
****מחוז המרכז** - משתרע על השטח שבין חיפה בצפון למקווה ישראל, יהוד ונחשונים בדרום, ובין נחל עירון שבמזרח לים התיכון במערב. מכלל בשטחים במחוז מוקצים לשימושים חקלאיים כ-600 אלף דונם.
****מחוז השפלה וההר** - משתרע על שטח של 1,807 קמ"ר. בצפון – מחולון עד פתח תקווה ומועצה אזורית מודיעין. במזרח – לאורך הקו הירוק בשפלת יהודה, ירושלים ומועצה אזורית גוש עציון עד כרמי צור. בדרום – עד קריית גת, מועצה אזורית מטה יהודה ומועצה אזורית באר טוביה. במערב – עד חוף הים.
****מחוז הנגב** - משתרע על כמחצית ממדינת ישראל, מהקו הצפוני של המועצה האזורית יואב וחוף אשקלון (דרומית לצומת קסטינה) ועד אילת בדרום. ממועצה אזורית אשכול במערב ועד לים המלח ולמועצה אזורית תמר במזרח. המחוז מתפרש על שטח של 13 מיליון דונם, מהם כמיליון דונם שטחי חקלאות, המהווים כ-44% מכלל שטחי החקלאות במדינת ישראל.

בנוסף, ממנה השר את יושבי ראש המועצות הבאות שאינן כפופות למשרד:
*מועצת הצמחים
*מועצת החלב
*המועצה לענף הלול
***מועצת האבקה והדבש** - פועלת מכח חוק להסדרה של הצבת כוורות, האבקה וייצור דבש, תשפ"ה-2025 לטובת קידום הרמה המקצועית של הדבוראים, ובכלל זה פיתוח וייעול פעילות האבקה, באמצעות ביצוע מחקרים, הדרכה מקצועית ופרסומים מקצועיים; שיפור שיטות הטיפול בכוורות ובאופן אחסון דבש וקידום ההתייעלות בענף הדבש; אספקה מרוכזת של אמצעי ייצור וביטוח בענף הדבש ומתן השירותים הנדרשים לוועדת ההיתרים לקביעת נקודות הצבה ומתן היתרים שפועלת במסגרת משרד החקלאות וביטחון המזון.
***המועצה לגפן היין בישראל** - המועצה היא חברה לתועלת הציבור הפועלת כגוף וולונטרי ומאוגדים בה הכורמים והיקבים בישראלי והיא פועלת לייצגם למול משרדי הממשלה הרלוונטיים לטיוב הרגולציה החלה על הענף על ידם. בין היתר, פועלת המועצה לקידום מחקרים להתפתחות ענף היין ובכללם מחקרים לטיפוח והשבחה של זני ענבים והשבחת קרקעות לגידול ענבי יין, בנוסף, פועלת המועצה למניעה וטיפול במחלות בענבי יין, דאגה לקיומם של חומרי ריבוי ושתילים נקיים ממחלות ומזיקים.
***מועצת לייצור ולשיווק של אגוזי אדמה** – מועצה סטטוטורית שהוקמה על פי חוק המועצה לייצור ולשיווק של אגוזי אדמה, התשי"ט – 1959. המועצה מבצעת את כל השיווק והיצוא של אגוזי האדמה של ישראל, ובנוסף עוסקת גם ביצוא של תבלינים מיובשים.

## נושאים ומידע חקלאי
שמאל|ממוזער|200px|סמל תוצרת אורגנית של המשרד
*חקלאות אורגנית: חקלאות המתחשבת בערכי טבע ושימור קרקע ותורמת להגנת הסביבה עקב הימנעותה משימוש בכימיקלים אסורים (חומרי הדברה). ישנו פיקוח על תהליכי עיבוד, יצור ואחסון המבוצע על ידי "השירותים להגנת הצומח ולביקורת", גוף מוכר על ידי האיחוד האירופי לשיווק למדינות האיחוד.
*חקלאות ירוקה: מעבר מהדברה קונבנציונלית (כימית) להדברה משולבת (כימית וביולוגית). המשרד מעודד חקלאים לעבור לשיטת הדברה זו, בעיקר על מנת להפחית שימוש בתכשירי הדברה, וכן מקיים מחקר בנושא.
*גינון וגני נוי – מידע המאפשר לגדל גינות פרטיות תוך חיסכון במים.
*פרויקט חבק עץ – מידע על חשיבותם של העצים הארנו, גיוס הציבור לשמירתם, מידע על הגנת עצים, המלצות לטיולי עצים ומידע על עצי ארצנו.
*רווחת בעלי חיים וחיות מחמד – ריכוז מידע לניהול חכם ורגיש של בעלי חיים במשק החי ומידע על חיות מחמד, הכלים להגנתם ורווחתם, מידע על יבוא ויצוא בעלי חיים לחו"ל, על מחלת הכלבת ועוד.
*תיירות חקלאית – מידע תיירותי על אטרקציות ברוח החקלאות המצויות ברחבי הארץ ומציעות בילוי באווירה חקלאית.
*עובדים זרים: קביעת נורמות זכאות לעובדים שכירים ישראלים וכאלו שאינם ישראלים.
*שנת שמיטה: משרד החקלאות וביטחון המזון בשיתוף הרבנות הראשית לישראל מספקים היתרי מכירה עבור הציבור היהודי שומר השמיטה והקמת אוצרות בית דין לממכר תוצרת חקלאית מותרת לאכילה לשומרי שמיטה.

## שר החקלאות וביטחון המזון
שר החקלאות וביטחון המזון הוא שר וחבר בממשלת ישראל. סמכויות השר רחבות ומקיפות תחומי רגולציה, תכנון ומשאבים במגזר החקלאי והכפרי בישראל. 

### סמכויות

#### רגולציה ופיקוח בתחומי החי והצומח

* אחראי על מניעת נגעים ומחלות בצמחים, הסדרת יבוא ומכירה של תכשירים כימיים, ריסוס והדברה
* אחראי על הסדרת ייבוא צמחים ומוצריהם
* אחראי על פיקוח השירותים הוטרינריים, וחיסון בעלי חיים.
* הסדרת ייבוא וייצוא של בעלי חיים ותוצרתם (בשר, דגים, חלב וביצים).

#### ניהול משאבים ותשתיות

* קובע בתקנות את אמות המידה להקצאת מים לחקלאות.
* מוסמך לאשר החלטות בנוגע לקידוחי מים.
* נדרש אישורו (יחד עם שר האנרגיה) לתוכניות של מתקני טיהור שופכין מחוץ לתחומי רשות מקומית.
* אחראי על שימור הקרקע וניקוז, בין היתר אחריות על מניעת שריפות בשדות, הגנה מפני שטיפונות, הקמת רשויות ניקוז ומניעת סחף קרקע.
* אחראי על פקודת היערות, כולל מתן רישיונות כריתה, הובלת עצים ואמון על התווית כללי בטיחות באש ביערות.
* מוסמך לאשר עסקאות במקרקעי ייעוד, וכן אישורו נדרש להעברת בעלות בחליפין של קרקע חקלאית.

#### תכנון וכלכלה חקלאית

* קובע מכסות ייצור בענפים השונים, ומתווה את מדיניות הפיתו בענפי הבקר והצאן.
* ממונה על המועצות (הלול, הצמח, החלב) ומאשר כללים בדבר ייצור, שיווקף וייצוא של התוצרת.
* ממונה על החוק לעידוד השקעות הון בחקלאות, הכולל מתן מענקים וקביעת אזורי פיתוח חקלאיים.

#### סמכויות בשיתוף עם שרים אחרים ומינויים

* ממנה לנציגים למוסדות התכנון . שר הפנים חייב להתייעץ איתו לפני הכרזה על מרחב תכנון מקומי שיש בו כדי לפגוע באופי המיוחד של מועצה אזורית. 
* שר התחבורה לא יעניק רישיון לטייס בשיורתי ריסוס חקלאי אלא אם יש בידי המבקש הרשאה משר החקלאות. 
* השר קובע בהתייעצות עם שר האוצר,  את דרך החישוב של הכנסות מגידול חקלאי .

## רשימת שרי החקלאות  לדורתותיהם

### סגני שר במשרד החקלאות

## מנכ"לי משרד החקלאות

## ראו גם
* פניות ציבור במשרדי מדינת ישראל בנושאי חקלאות בישראל

## קישורים חיצוניים

* 

* 
* 
* 
* החטיבה למחקר, כלכלה ואסטרטגיה
* תקציב משרד החקלאות במפתח התקציב של הסדנא לידע ציבורי

## הערות שוליים

*
קטגוריה:ישראל: חקלאות
חקלאות
קטגוריה:משרדי חקלאות